**ИНФОРМАЦИЯ ЗА ПРОЦЕДУРАТА ПО ПРОВЕЖДАНЕ НА ИЗБОР НА ЧЛЕН НА ВСС ОТ ОБЩОТО СЪБРАНИЕ НА ПРОКУРОРИТЕ**

*24 септември 2020 година*

С решение на Общото събрание на прокурорите от 19.09.2020 г. е избрана избирателна комисия с председател Василен Бенчев – прокурор в Софийска районна прокуратура. Определени са две избирателни секции - № 1 за гласуване с хартиени бюлетини, с председател Събина Христова – прокурор в Софийска градска прокуратура, и № 2 за електронно дистанционно гласуване, с председател Георги Иванов – младши прокурор в Софийска районна прокуратура.

Съгласно ЗСВ и Правилата за провеждане на избори за членове на Висшия съдебен съвет от съдиите, прокурорите и следователите (Правилата) изборният ден започва в 8.00 ч. и приключва в 18.00 ч. В съответствие с чл. 32, ал. 2 от Правилата, когато в 18.00 часа пред избирателната секция има негласували прокурори, нейният председател установява техния брой и самоличност. Негласувалите магистрати предават документите си за самоличност на избирателната секция, и се допускат до гласуване.

Непосредствено преди обявяване началото на изборния ден главният секретар на ВСС предоставя на Избирателната комисия съответния брой хартиени бюлетини, изготвени по образец, утвърден от Пленума на ВСС. Избирателната комисията предоставя на секционната комисия № 1 списък на лицата по азбучен ред, които ще гласуват в секцията, както и прозрачна празна урна, запечатана с печата на ВСС, съответен брой хартиени бюлетини и печат. Секционната избирателна комисия може да нарани печата с цел постигане на неговата уникалност.

Всеки магистрат се легитимира пред секционната комисия с лична карта или друг документ за самоличност и получава хартиена бюлетина, което се отбелязва в списъка по чл. 34 от Правилата. Хартиената бюлетина се подпечатва на гърба с печат, съдържащ наименованието и номера на избирателната секция. Попълването на бюлетината се извършва в обособено помещение по начин, който гарантира тайната на вота. Лицето, което гласува, сгъва бюлетината по начин, непозволяващ да се види отбелязаният вот. Сгънатата бюлетина се подпечатва от член на секционната комисия и се поставя в избирателната урна, а гласоподавателят се подписва в списъка по чл. 34 от Правилата и получава обратно легитимиращия документ.

Глава осма, Раздел II от Правилата регламентира реда за електронно гласуване. Упражняването на правото на глас чрез електронно дистанционно гласуване се извършва след като магистратът достъпи информационната система за електронно гласуване през интернет на електронния адрес, отпечатан на получения от него талон за гласуване.

Магистратът въвежда отбелязания в талона му код за гласуване и информационната система предоставя възможност да направи своя избор за членове на ВСС. Изборът се извършва чрез маркиране на квадратчето пред името на кандидата. Преди избирателят да потвърди своя окончателен избор, информационната система за електронен избор предоставя възможност за преглед на направения избор. Вотът се отчита и в случаите, когато не е посочен кандидат. След като веднъж е гласувал и потвърдил пред информационната система своя избор, избирателят не може да го променя.

При провеждане на електронното дистанционно гласуване през интернет ще се използва внедрената информационна система за електронен избор на членове на Висшия съдебен съвет от съдиите, прокурорите и следователите, която гарантира тайната на гласуването и свободното волеизявление.

Гласуването се извършва посредством модул “Електронен избор”, който не съдържа каквато и да е информация за самоличността на избирателите; не съхранява информация за това кой избирател за кого гласува или с какъв код за кои кандидати за членове на Висшия съдебен съвет е гласувано. Съхранява се единствено информацията за общия брой гласове.

Всеки избирател може да гласува само веднъж в рамките на изборния ден, като при 5 последователни грешни опита за въвеждане на код за гласуване, адресът (линкът) за достъп до системата се блокира. Системата е ограничена за достъп в интернет от мрежи, извън територията на Република България. След влизане в сила на решението, с което избирателната комисия се произнася за резултата от избора, всички виртуални машини и бази данни в информационната система се архивират и се пазят 5 години от деня на избора.

Отварянето на изборните кутии и преброяването на подадените бюлетини е публично и ще се извърши от избирателна секция № 1 веднага след приключване на гласуването, като за резултатите от избора се съставя протокол. За нормалното протичане на работата на секцията се осигурява спокойна и нормална обстановка, като за наблюдаващите се определя зона за ограничен достъп до нея, не по-малко от пет метра.

Секционната избирателна комисия за електронно дистанционно гласуване през интернет генерира чрез информационната система за електронен избор резултатите от гласуването в тази секция след окончателното приключване на изборния ден и съставя протокол, в който ги описва.

На този етап в работата на двете секции могат да присъстват кандидатът за член на ВСС, регистрираните наблюдатели, представители на медиите, като им се осигурява пряка видимост при преброяване на бюлетините.

Окончателният резултат от избора се отчита, като председателят на избирателната комисия въвежда в информационната система за електронен избор резултатите от гласуването с хартиени бюлетини, в съответствие с данните в протокола от избирателната секция за гласуване с хартиени бюлетини на общото събрание. Чрез информационната система председателят на избирателната комисия сумира общия резултат от гласовете, подадени електронно дистанционно през интернет и чрез хартиена бюлетина. След това, отново чрез информационната система за електронен избор, председателят на избирателната комисия генерира резултатите от избора, които включват имената на избраните членове на съответната колегия и броя на получените от тях гласовете. За избрани се смятат кандидатите получили повече от половината от действителните гласове.

Въз основа на генерирания резултат Избирателната комисия се произнася с решение за резултатите от избора, което включва имената на избраните членове на съответната колегия и броя на гласовете, с които са избрани. Решението се подписва от председателя и от членовете на избирателната комисия. Неразделна част от решението на избирателната комисия са протоколите на избирателните секции. Решението и протоколите се обявяват незабавно на интернет страницата на Висшия съдебен съвет.

Съгласно Правилата председателят на Избирателната комисия съобщава резултата от проведеното гласуване за всеки от кандидатите, решението на избирателната комисия има ли и кои са избраните кандидати, както и дали ще се провежда втори тур и между кои кандидати.

Когато при гласуването не е избран съответният брой членове на ВСС на следващия ден се произвежда повторно гласуване. При него магистратите гласуват по предварително заявения ред, като предпочелите електронно дистанционно гласуване използват същите талоните от първия ден.

При провеждане на повторно гласуване, ако не е избран съответният брой членове с необходимото мнозинство, за избрани се смятат онези от тях, които са получили най-много гласове.

Съгласно чл. 47, ал. 1 от Правилата, всяко решение на избирателната комисия, с което се обявява резултатът от избора, подлежи на обжалване в 7-дневен срок от обявяването му пред състава по чл. 29г, ал. 4 от ЗСВ. Жалбата се подава чрез съответната колегия на Висшия съдебен съвет, която в тридневен срок изпраща цялата преписка на състава по 29г, ал. 4 от Закона за съдебната власт.